Document ID: 32000R2602

Κανονισμός (ΕΚ) αριθ. 2602/2000 της Επιτροπής
της 17ης Νοεμβρίου 2000
σχετικά με τη θέσπιση λεπτομερών κανόνων για την εφαρμογή του κανονισμού (ΕΚ) αριθ. 2494/95 του Συμβουλίου όσον αφορά τα ελάχιστα πρότυπα για την αντιμετώπιση των μειώσεων τιμών στον εναρμονισμένο δείκτη τιμών καταναλωτή
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2494/95 του Συμβουλίου, της 23ης Οκτωβρίου 1995, σχετικά με τους εναρμονισμένους δείκτες τιμών καταναλωτή(1), και ιδίως το άρθρο 4 σε συνδυασμό με το άρθρο 5 παράγραφος 3,
Έχοντας ζητήσει τη γνώμη της Ευρωπαϊκής Κεντρικής Τράπεζας(2),
Εκτιμώντας τα ακόλουθα:
(1) Δυνάμει του άρθρου 5 παράγραφος 1 στοιχείο β) του κανονισμού (ΕΚ) αριθ. 2494/95, κάθε κράτος μέλος υποχρεούται να παράγει έναν εναρμονισμένο δείκτη τιμών καταναλωτή (ΕνΔΤΚ), αρχής γενομένης με το δείκτη του Ιανουαρίου 1997.
(2) Υπάρχει σημαντικό περιθώριο για διαδικαστικές διαφορές στην αντιμετώπιση των μειώσεων τιμών και στη σχέση μεταξύ μειώσεων τιμών και τιμής αγοράς. Μια εναρμονισμένη μεθοδολογία για την αντιμετώπιση των μειώσεων τιμών στον ΕνΔΤΚ είναι αναγκαία προκειμένου να εξασφαλιστεί ότι οι παραγόμενοι ΕνΔΤΚ θα πληρούν την απαίτηση συγκρισιμότητας του άρθρου 4 του κανονισμού (ΕΚ) αριθ. 2494/95. Θα βελτιώσει επίσης την αξιοπιστία και την καταλληλότητά τους.
(3) Οι τιμές που χρησιμοποιούνται στον ΕνΔΤΚ θα πρέπει να είναι οι τιμές αγοραστή οι οποίες πληρώνονται από τα νοικοκυριά για την αγορά ατομικών αγαθών και υπηρεσιών στο πλαίσιο νομισματικών συναλλαγών, συμπεριλαμβανομένων τυχόν φόρων μείον τις επιδοτήσεις για τα προϊόντα, μετά τις μειώσεις για τις εκπτώσεις από τις κανονικές τιμές ή χρεώσεις για αγορές προϊόντων σε μεγάλες ποσότητες ή εκτός περιόδων αιχμής και μη συμπεριλαμβανομένων του τόκου ή των επιβαρύνσεων παροχής υπηρεσιών που προστίθενται στο πλαίσιο των πιστωτικών ρυθμίσεων και τυχόν έκτακτων επιβαρύνσεων λόγω της μη πληρωμής εντός της περιόδου που ορίστηκε τη στιγμή κατά την οποία πραγματοποιήθηκαν οι αγορές.
(4) Σε περίπτωση αλλαγών στις προδιαγραφές, οι τιμές πρέπει να αντιμετωπίζονται σύμφωνα με τους κανόνες που αφορούν την ποιοτική αναπροσαρμογή που προβλέπεται στον κανονισμό (ΕΚ) αριθ. 1749/96 της Επιτροπής, της 9ης Σεπτεμβρίου 1996, περί των αρχικών μέτρων για την υλοποίηση του κανονισμού (ΕΚ) αριθ. 2494/95 του Συμβουλίου σχετικά με τους εναρμονισμένους δείκτες τιμών καταναλωτή(3), όπως τροποποιήθηκε τελευταία από τον κανονισμό (ΕΚ) αριθ. 1688/98 του Συμβουλίου(4).
(5) Τα μέτρα που προβλέπονται στην παρόντα κανονισμό είναι σύμφωνα με τη γνώμη της επιτροπής στατιστικού προγράμματος (ΕΣΠ), η οποία συστάθηκε με την απόφαση 89/382/ΕΟΚ, Ευρατόμ του Συμβουλίου(5),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στόχος
Στόχος του παρόντος κανονισμού είναι να διευκρινιστεί η αντιμετώπιση στον εναρμονισμένο δείκτη τιμών καταναλωτή, εφεξής "ΕνΔΤΚ", των μειώσεων των τιμών για τα ατομικά αγαθά και υπηρεσίες προκειμένου να εξασφαλιστεί ότι οι ΕνΔΤΚ θα είναι αξιόπιστοι και κατάλληλοι και θα ανταποκρίνονται στις απαιτήσεις συγκρισιμότητας που ορίζονται στο η άρθρο 4 του κανονισμού (ΕΚ) αριθ. 2494/95.
Άρθρο 2
Τιμές αγοραστή
Εκτός εάν ορίζεται διαφορετικά, οι τιμές αγοραστή που χρησιμοποιούνται στον ΕνΔΤΚ λαμβάνουν υπόψη τις μειώσεις των τιμών των ατομικών αγαθών και υπηρεσιών εάν οι μειώσεις αυτές:
α) μπορούν να αποδοθούν στην αγορά ενός ατομικού αγαθού ή υπηρεσίας, και
β) είναι διαθέσιμες σε όλους τους δυνητικούς αγοραστές χωρίς ειδικούς όρους (χωρίς διακρίσεις), και
γ) είναι γνωστές στον αγοραστή τη στιγμή κατά τη οποία συνάπτει συμφωνία με τον πωλητή προκειμένου να αγοράσει το συγκεκριμένο προϊον, και
δ) μπορούν να ζητηθούν τη στιγμή της αγοράς ή εντός ενός χρονικού διαστήματος από τη στιγμή της αγοράς, τέτοιου που θα μπορούσε να είναι αναμενόμενο να έχουν σημαντική επίδραση στις ποσότητες τις οποίες επιθυμούν οι αγοραστές να αγοράσουν.
Ειδικότερα, οι μειώσεις των τιμών των ατομικών αγαθών και υπηρεσιών που είναι πιθανόν ή αναμένεται να είναι διαθέσιμα και πάλι στις συνήθεις τιμές ή να είναι διαθέσιμα αλλού στις συνήθεις τιμές λαμβάνονται υπόψη στον ΕνΔΤΚ. Ως συνήθης τιμή νοείται η τιμή χωρίς όρους ή προϋποθέσεις και η οποία δεν χαρακτηρίζεται ως ειδική τιμή.
Άρθρο 3
Προσφορές
Η αγοραία αξία που προσφέρεται εποχιακώς στους καταναλωτές προκειμένου να πεισθούν να αγοράσουν ένα συγκεκριμένο προϊόν, στο εξής "προσφορά", μπορεί να αφαιρεθεί, εάν είναι γνωστή. Η αγοραία αξία επαναπροστίθεται τη στιγμή που αποσύρεται η προσφορά. Οι προσφορές με τη μορφή πρόσθετων παροχών, όπως: επιπλέον ποσότητα του σχετικού προϊόντος, συμπερίληψη ενός διαφορετικού προϊόντος δωρεάν ή άλλες παροχές, δεν λαμβάνονται υπόψη εάν δεν είναι σημαντικές.
Άρθρο 4
Αλλαγή προδιαγραφής
Όταν υπάρχουν αλλαγές προδιαγραφών, οι τιμές αντιμετωπίζονται σύμφωνα με τους κανόνες για τις αλλαγές προδιαγραφών, και ιδίως με εκείνους που αφορούν την αναπροσαρμογή της ποιότητας που ορίζονται στο άρθρο 5 του κανονισμού (ΕΚ) αριθ. 1749/96.
Άρθρο 5
Εφαρμογή
Οι διατάξεις του παρόντος κανονισμού θα εφαρμοστούν από τα κράτη μέλη το Δεκέμβριο του 2000 το αργότερο και θα παραγάγουν αποτελέσματα με το δείκτη του Ιανουαρίου 2001 ή το δείκτη του Ιανουαρίου 2002.
Άρθρο 6
Αναθεώρηση
1. Ως μεταβατικό μέτρο, όπου η εφαρμογή των διατάξεων του παρόντος κανονισμού επηρεάζει το ετήσιο ποσοστό μεταβολής [m/(m - 12)] του δείκτη όλων των ειδών κατά περισσότερο από το ένα δέκατο μιας ποσοστιαίας μονάδας σε σύγκριση με ένα δείκτη ο οποίος δεν λαμβάνει υπόψη τις μειώσεις τιμών, οι σχετικές σειρές δεικτών θα αναθεωρούνται αναλόγως.
2. Οι γενικές διατάξεις σχετικά με την πολιτική αναθεωρήσεων για τον ΕνΔΤΚ θα θεσπιστούν σύμφωνα με τη διαδικασία που ορίζει το άρθρο 14 του κανονισμού (ΕΚ) αριθ. 2494/95, όταν παύσουν να ισχύουν τα μεταβατικά μέτρα.
Άρθρο 7
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Νοεμβρίου 2000.

Labels: 3
2
19
18